**„KE, Modernizácia elektrčkových tratí MET v meste Košice, 2. etapa, UČS 17 a UČS 18“**

**Odôvodnenie nerozdelenia zákazky na časti v zmysle § 28 ods. 2 zákona o verejnom obstarávaní:**

Verejný obstarávateľ má podľa ustanovenia § 28 ods. 2 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj ako „ZVO“) povinnosť v prípade, ak nerozdelí zákazku na časti, odôvodnenie uviesť v oznámení o vyhlásení verejného obstarávania alebo v súťažných podkladoch. V nadväznosti na vyššie uvedenú povinnosť Verejný obstarávateľ uvádza nasledovné odôvodnenie nerozdelenia zákazky na časti:

Predmet zákazky pozostáva zo súboru stavebných prác, ktoré medzi sebou navzájom súvisia, dopĺňajú resp. ovplyvňujú sa, resp. na seba nadväzujú. Predmetné stavebné práce tvoria jeden neoddeliteľný technický a funkčný celok. Vzhľadom na skutočnosť, že pre riadnu realizáciu zákazky je nevyhnutná podrobná znalosť projektovej dokumentácie pre stavebné povolenie na predmet zákazky – stavebné práce, v rámci ktorej sú naprojektované práce a činnosti, ktoré na seba navzájom vecne, miestne a časovo nadväzujú a tvoria jednu ucelenú časť, nie je možné resp. vhodné predmet zákazky rozdeliť na jednotlivé časti, pretože jej prípadným rozdelením na akékoľvek časti by došlo k výraznému sťaženiu, až zmareniu možnosti úspešnej a plynulej realizácie diela ako celku a nebol by dosiahnutý význam modernizácie električkových tratí ako celku.

Ako bolo uvedené, predmet zákazky spočíva v plneniach a aktivitách, ktoré svojou povahou spolu nevyhnutne súvisia a sú na sebe závislé. Už pri spracovaní projektovej dokumentácie pre predmetnú zákazku,  bolo dielo projektované ako jeden celok a na celú stavbu sú vydané stavebné povolenia alebo práve beží proces vydávania stavebných povolení. Za účelom minimalizovania rizika dodatočných nákladov vyplývajúcich napr. zo zabezpečenia nadväznosti technologických postupov pri príprave a realizácii čiastkových plnení viacerými dodávateľmi je nutná koordinácia všetkých činností jedným dodávateľom. Realizácia čiastkových plnení viacerými samostatnými dodávateľmi by bola po technickej a organizačnej stránke komplikovaná, až nemožná (harmonogram postupu prác, organizácia staveniska, koordinácia jednotlivých dodávateľov, zodpovednosť na stavenisku, odovzdanie diela, stavebno – montážne poistenie a pod.), zvýšilo by riziko navýšenia dodatočných nákladov, ohrozilo sa dodržiavanie harmonogramu a termínov a najmä by sa výrazne oslabila pozícia verejného obstarávateľa z hľadiska držania záruk za výsledok ako celok. V prípade viacerých samostatných dodávateľov na stavenisku, ktorí nepôsobia pod jediným koordinujúcim zhotoviteľom, zodpovedným za všetkých, existuje výrazné riziko narušenia zodpovednosti za práce, kedy sa každý dodávateľ bude snažiť nájsť dôvod vylučujúci jeho zodpovednosť v (ne)plnení iných dodávateľov. Takéto nastavenie organizačných a právnych vzťahov na stavenisku a celkovo pri realizácií diela je výrazne neefektívne a ohrozuje riadne a včasné zhotovenie diela.

Verejný obstarávateľ nepristúpil k rozdeleniu zákazky na samostatné časti aj zo základného dôvodu **zohľadnenia technického previazania jednotlivých prevádzkových a stavebných činností** vzhľadom na skutočnosť, že stavba „KE, Modernizácia elektrčkových tratí MET v meste Košice, 2. etapa, UČS 17 a UČS 18“zahŕňa na jednotlivých objektoch navzájom na seba nadväzujúce činnosti v rozsahu:

* Modernizácia električkovej trate v rozsahu koľajového spodku a zvšku, odvodnenia budúcej modernizovanej trate, budovanie združených kábelových trás, realizácia nového trakčného vedenia a napájacích bodov, modernizácia meniarne, modernizácia informačného, riadiaceho a prenosového systému, modernizácia zastávok a modernizácia verejného osvetlenia.

Uvedené práce si vyžadujú vypracovanie detailného časového harmonogramu s prihliadnutím na koordinovaný sled a postupnosť. Práce budú vykonávané počas prevádzky priľahlých cestných komunikácie zabezpečím prechodu a prejazdu k obytným častiam.

Súčasťou projektovej dokumentácie na stavebné práce je jeden rozpočet potvrdený autorizovanou osobou – projektantom.

Podľa právnych predpisov v oblasti verejného obstarávania sa rozdeľovaním zákazky na časti sleduje podpora prístupu malých a stredných podnikov k verejným zákazkám. Podľa odporúčania Európskej komisie zo 6. mája 2003 týkajúceho sa definície mikropodnikov, malých a stredných podnikov (Ú. v. EÚ L 124, 20.5.2003, s. 36) je za MSP možné definovať nasledovne:

* Mikropodniky: podniky, ktoré zamestnávajú menej než 10 osôb a ktorých ročný obrat a/alebo celková ročná súvaha neprekračuje 2 milióny EUR.
* Malé podniky: podniky, ktoré zamestnávajú menej ako 50 osôb a ktorých ročný obrat a/alebo celková ročná súvaha neprekračuje 10 miliónov EUR.
* Stredné podniky: podniky, ktoré nie sú mikropodnikmi ani malými podnikmi a ktoré zamestnávajú menej ako 250 osôb a ktorých ročný obrat nepresahuje 50 miliónov EUR a/alebo celková ročná súvaha nepresahuje 43 miliónov EUR.

Verejný obstarávateľ pri posudzovaní vhodnosti rozdelenia zákazky vychádzal aj z dostupnej judikatúry a výkladovej praxe, napr. judikatúry českého Najvyššieho správneho súdu (sp. Zn. 2 Afs 198/2006) vyplýva, že zadaním jednej zákazky spočívajúcej v plnení rovnakého alebo porovnateľného druhu, je potrebné rozumieť aj súhrn jednotlivých zadaní určitých relatívne samostatných plnení, pokiaľ tieto zadávania plnenia spolu úzko súvisia z hľadiska miestneho, časového, funkčného, urbanistického alebo technologického. Jednotlivé činnosti, ktoré sa majú vykonávať v rámci tejto zákazky navzájom súvisia, a to tak z hľadiska miestneho ako aj časového a funkčného. V zmysle ďalšieho rozsudku českého Najvyššieho správneho súdu (62 Af 7/2010) rozdelenie verejnej zákazky na časti prichádza do úvahy vtedy, pokiaľ plnenie v rámci jednotlivých častí bude plnením svojim charakterom odlišným a naopak rozdelenie verejnej zákazky na časti nebude vhodné vtedy, pokiaľ bude predmet zákazky tvorený plneniami navzájom sa neodlišujúcimi alebo plneniami, ktoré na seba úzko nadväzujú. Nakoľko predmetom zákazky je vykonávanie činností, ktoré na seba úzko nadväzujú nie je vhodné rozdelenie predmetu zákazky na časti.

Vo výkladovom stanovisku UVO č. 2/2018 sa uvádza že... *pri konkrétnych prípadoch môžu existovať aj dôvody technického charakteru, ktoré neumožňujú alebo sťažujú rozdelenie zákazky na časti. Existujú rôzne dôvody, ktoré môžu brániť rozdeleniu zákazky*.

Verejný obstarávateľ posúdil všetky vyššie uvedené okolnosti, pričom dospel k záveru, že hlbšie delenie predmetu zákazky nie je účelné, naopak bolo by výrazne kontraproduktívne, a to najmä z dôvodov, že:

1. stavba bola projektovaná ako celok a rovnako sú na stavbu ako celok vydané, alebo sú v procese vydávania stavebné povolenia, ktoré sú rozdelené na viacero stavebných povolení a to len z dôvodu kompetencií a príslušnosti jednotlivých povoľovacích oránov štátnej a samosprávnej správy;
2. rozdelenie zákazky na fragmenty by pri ich realizácii spôsobovalo časové, personálne, organizačné a právne prekážky, ktoré by sťažovali realizáciu diela;
3. rozdelením zákazky by sa oslabila pozícia verejného obstarávateľa z hľadiska držania záruky za výsledok ako celok a z hľadiska praktickej možnosti vymáhania zodpovednosti u zhotoviteľov;
4. všetky stavebné objekty ako aj prevádzkové súbory a ich jednotlivé stavebné činnosti v rámci zákazky sú previazané technicky aj technologicky a vzájomne súvisia;

a keďže rozdelenie predmetu zákazky je na mieste vtedy, pokiaľ plnenie v rámci jednotlivých častí bude svojim charakterom odlišné a navzájom nesúvisiace, čo však nie je aplikovateľné v prípade tejto zákazky, nakoľko všetky činnosti, ktoré sú predmetom tejto zákazky, spolu súvisia a na seba nadväzujú, tak verejný obstarávateľ konštatoval, že nie sú naplnené predpoklady na to, aby bola zákazka na časti rozdelená a zákazku zadáva ako jeden celok.